ועדת החוקה, חוק ומשפט, כנסת 15, פרוטוקול מספר 133, 2000-06-12 10:15

אמנון רובינשטיין: בוקר טוב.

אמנון רובינשטיין: אני פותח את הישיבה השנייה של ועדת החוקה.

אמנון רובינשטיין: הנושא על סדר-היום: תקנות הסמים המסוכנים (דרכי הנהלת הקרן לטיפול בנכסים שחולטו).

אמנון רובינשטיין: יהודית קרפ, תציגי את התיקון, בבקשה.

יהודית קרפ: יש קרן, שנוצרה על-פי פקודת הסמים המסוכנים, סעיף 36ח, שהיא קרן של כספי חילוט.

יהודית קרפ: הקרן הזאת נועדה לתכליות שונות.

יהודית קרפ: אבל, בין השאר, לפי התקנות של הקרן, היא משמשת גם להחזר כספים שהאוצר שילם לאנשים שחילטו להם רכוש, ואחר כך היה צריך לפצות אותם, משום שהחילוט היה שלא כדין, או ההקפאה של הנכסים היתה שלא כדין.

יהודית קרפ: לצורך העניין הזה יש תקנות 8 ו-9 לתקנות הקרן, שקובעות את עובדת החזרת הכספים מהקרן לאוצר על התשלום, וגם קובעות, שיישמר בקרן סכום מסוים שייקבע באחוזים על-ידי שר המשפטים, שיבטיח שבקרן יישמרו הכספים שיצטרכו להחזיר לאוצר.

יהודית קרפ: מעבר לזה, הקרן משמשת גם לעזרה באכיפת החוק בנושא סמים, ואז המשטרה מקבלת, והרשות למלחמה בסמים מקבלת, ומשתמשים בחילוטים למטרות של מלחמה בסמים.

אמנון רובינשטיין: כמה כסף נכנס מהחילוט?

יהודית קרפ: הנושא של החילוט הרבה שנים לא פעל כהלכה, אבל בשנים האחרונות התחילו לתפוס את הרציונל של רעיון החילוט, וגם בתי המשפט מחלטים יותר, ולכן נכנסים כספים בסכומים גבוהים.

איריס יוגב: מרב ההכנסות הן עדיין מקנסות.

איריס יוגב: אנחנו מדברים על היקף של כ-2 מיליון שקלים בשנה.

אמנון רובינשטיין: כמה חילוטי רכוש היו?

איריס יוגב: בעיקר מכוניות.

שלמה שהם: כמה חילוטי רכוש היו בשנה האחרונה?

שלמה שהם: אנחנו עוסקים בזה גם בחוקים אחרים, וחשוב לנו לדעת.

איריס יוגב: הגעתי לא מוכנה, ואני צריכה לבדוק.

אמנון רובינשטיין: אם מטרות הקרן זה גם לעזור לרשות למלחמה בסמים, איך נוצר העודף?

איריס יוגב: יש קרן, ויש קרן שמורה, שהיא בגובה 10% מצטבר מאז הקמת הקרן.

אמנון רובינשטיין: הקרן השמורה היא רק למחולטים?

איריס יוגב: לשיפויים.

אמנון רובינשטיין: הבנתי מההקדמה של יהודית קרפ, שאחת המטרות היא חלוקת הכספים לרשות למלחמה בסמים.

יהודית קרפ: הקרן השמורה היא שמורה, כדי שהכספים לא ילכו למטרות האחרות, כדי להחזיר לאוצר.

שלמה שהם: מהתקנות, האחוזים לא ברורים.

אמנון רובינשטיין: כמה יש להם בקרן?

איריס יוגב: 1.7 מיליון.

יהודית קרפ: זאת אומרת שיש 17 מיליון.

איריס יוגב: אבל זה מצטבר מכל הסכום שהופקד מאז הקמת הקרן, מכל סכום הלכו 10%.

יהודית קרפ: לא הייתי אומרת שאין חילוטים, אלא הייתי אומרת, שכיוון שאין מקרים של חילוטים לא מוצדקים או שהיה צריך לפצות או שמחזירים, הצטבר סכום גדול בקרן.

יהודית קרפ: הסתבר שבסך הכול היה צריך לשלם 30,000 שקלים כפיצויים, ואז נוצר סכום גדול מאוד בקרן השמורה, שהיא לא מנוצלת למטרות שאפשר לנצל, שלשמן קמה הקרן.

יהודית קרפ: לכן עלה הרעיון שנדאג לכך שבקרן לא יצטבר סכום מעל לזה שלפי ההערכה יזדקקו לו במהלך השנים כדי לשלם.

יהודית קרפ: אנחנו מציעים לומר, שבלבד שסכום הקרן השמורה לא יעלה על 500,000 שקלים, וכל סכום שמצטבר מעבר לזה יוחזר לקרן הכללית ויחולט לפי איך שמחלקים את הסכומים בקרן.

אמנון רובינשטיין: יש כאן נציג של האוצר?

דורית ואג: נציג של האוצר הוזמן.

אמנון רובינשטיין: אם הצטבר סכום כזה למה לא להחזיר את העודף לקרן הכללית?

יהודית קרפ: זאת ההצעה, למעט 500,000 שקלים.

שלמה שהם: אם 30,000 שקלים שולמו משנת תשמ"ט עד היום למה להשאיר חצי מיליון?

יהודית קרפ: יכול להיות שיום אחד בית המשפט יצווה על החזרת בית, והיום זה בערך 500,000.

יהודית קרפ: כשמדובר בנכסים, זה לא הרבה.

שלמה שהם: בוועדת החוקה אנחנו עוסקים עכשיו בנושא של חילוט בחוק אחר, ומאוד חשוב היה לנו לדעת מה נעשה עם החילוט, כמה חילוטים היו, האם הדבר הזה אפקטיבי, האם בבית המשפט היום מחלטים יותר, האם הדבר הזה עזר למניעת הסחר בסמים.

יהודית קרפ: לא הרשות מחלטת, ואני מציעה שהשאלות האלה יופנו ליהודה טברסקי, שהוא אחראי על החילוטים.

יהודית קרפ: הוא יוכל לתת דין-וחשבון מלא על הקיף החילוטים.

שלמה שהם: בהלבנת הון מספרים לנו שנה שלמה שמחלטים הרבה, ושזה עוזר למיגור נגע הסמים, ועכשיו אני שומע שסך הכול חילטו כמה מכוניות, ואני מבין שלא היה חילוט רציני.

יהודית קרפ: האינפורמציה שאני קיבלתי היא אחרת.

איריס יוגב: בשנתיים האחרונות יש במשטרה יחידת חילוט ארצית, והנושא נכנס לתאוצה.

יהודית קרפ: אני לא באתי מוכנה בשאלה הזאת, אבל אני מקבלת אינפורמציה, והאינפורמציה שקיבלתי, לפני חצי שנה, או שנה היתה שמחלטים רכוש, לא רק מכוניות, שבהחלט מדובר בכמה מיליונים.

יהודית קרפ: יהודה טברסקי הוא מקור טוב לדעת.

שלמה שהם: ביקשתי אינפורמציה, ועד היום לא קיבלתי.

שלמה שהם: לגבי התקנות הללו, אני סבור שאם משנת תשמ"ט עד היום היה החזר של 30,000 שקלים סך הכול, אז לא יקרה שום דבר אם ההחזר הזה ילך מתוך הקרן, אם יש חילוטים ואם יש מחזור בקרן.

שלמה שהם: הדאגה הגדולה היא שלא יהיה מהיכן להחזיר לאוצר.

שלמה שהם: בשביל מה להשאיר חצי מיליון שקלים?

שלמה שהם: יש היום בעיות קשות של תקציבים לגבי נרקומנים ונגמלים מסמים ברשות למלחמה בסמים.

אמנון רובינשטיין: אז כאן יחזירו 1.2 מיליון.

שלמה שהם: אם כבר מחזירים, שיחזירו יותר.

שלמה שהם: אני שואל, איך האחוזים מתחלקים?

שלמה שהם: אני רוצה לדעת איזה אחוז עובר לרשות למלחמה בסמים.

איריס יוגב: יש מועצת חילוט, שקובעת את הייעודים והשימושים לפי בקשות שמונחות בפניה, כאשר יושב-ראש מועצת החילוט הוא מנכ"ל הרשות.

אמנון רובינשטיין: אנחנו מבקשים לקבל פרטים על החילוט לצורך העניין של חוק הלבנת הון.

יהודית קרפ: אני מוצאת את עצמי בקושי גדול להתמקח ולהגיד אם 500,000 זה יותר מדי או פחות מדי.

יהודית קרפ: אחרי שהגיעו עם האוצר לסיכום, זה לא תכליתי אם ננהל כאן דיון.

יהודית קרפ: כשמדובר בנכסים, 500,000 שקלים זה לא כסף.

אמנון רובינשטיין: תודה רבה.

אמנון רובינשטיין: אני מבקש עד ה-1 ביולי לקבל את הפרטים על החילוט: מה סכומי החילוט ומה חילטו?

אמנון רובינשטיין: האם רק מכוניות או גם רכוש?

איריס יוגב: יש קצין חילוט ארצי במשטרה, תפנה אליו.

שלמה שהם: אנחנו רוצים לדעת גם מספר חילוטים שהיו.

אמנון רובינשטיין: אני מבקש לדעת לגבי שלוש השנים האחרונות, מספר חילוטים, מה חולט, וכמה כסף.

אמנון רובינשטיין: מי בעד אישור התקנות?

אמנון רובינשטיין: בעד אישור התקנות – 1

אמנון רובינשטיין: התקנות התקבלו.

אמנון רובינשטיין: תודה.